Ветеранхэм ягу хигъэщIащ
Ветеранхэм ягу хигъэщIащ
Иджыблагъэ соцсетхэм къыщагъэлъэгъуащ Конституцэм халъхьэну зэхъуэкIыныгъэхэм теухуауэ цIыху щхьэхуэхэр къыщыпсалъэ видеоролик. Видеороликым политик Навальнэ Алексей кIэлъыжиIа псалъэхэм куэд къигъэгубжьащ, арэзы техъуакъым. АтIэ, конституцэ зэхъуэкIыныгъэхэм теухуауэ къэпсэлъахэм Навальнэм (зэрыжиIа дыдэу ттхыжынщи) «продажные холуи», «предатели», «люди без совести» яфIищащ.
Видеороликым къыщыпсэлъахэм ящыщщ Хэку зауэшхуэм и ветеран Артёменко Игнат Сергеевич,  космонавт гупым я командир Кононенко Олег, хоккеймкIэ олимпийскэ чемпион  Фетисов Вячеслав, СССР-м и цIыхубэ артист Лановой Василий, 2014 гъэм екIуэкIа Олимпийскэ джэгухэм  мылым къыщыжыхьынымкIэ бзылъхугъэ командэм текIуэныгъэр къыщызыхьа Сотниковэ Аделинэ, гум еIэзэ дохутыр Бокерия Лео сымэ.
Ветераныр, нэгъуэщIхэри зыгъэпуда псалъэхэм жылагъуэр къызэщIигъэплъащ.  Абы теухуауэ къэпсэлъахэм ящыщщ Хэку зауэшхуэм и ветеран Михаил Латохэ.
—Партизан гупхэм хаутIыпщхьэт Навальнэм хуэдэхэр. Апхуэдэхэр—етIуанэ Власовщ. Тегъэчынауэ жызоIэ, ди ветеран зэщIэхъееныгъэм Навальнэм жиIам хуэфэщэн жэуап иригъэгъуэтыжынущ. ИкIи, сызэрегупсысымкIэ, ар куэдым къыддащтэнущ,—жиIащ ветераным.
Къэрэшей-Черкес Республикэми апхуэдэ хьэдэгъуэдахагъым лъэныкъуэгъазэ зыхуищIакъым икIи зауэ илъэс хьэлъэхэм зи псэ емыблэжа ветеранхэм апхуэдэ икIагъэ яхужыпIэныр мытэрэзу къалъытащ.
—Политикэ еплъыкIэр, зыгуэрым и гупсысэкIэм емыувэлIэныр, нэгъуэщIым и Iуэху еплъыкIэр дэмыщтэныр…—ахэр щхьэусыгъуэкъым ди нэхъыжьхэм, зауэ гъуэгу хьэлъэхэм ирикIуахэм, «епцIыжакIуэ», «лIыгъэншэ» псалъэхэмкIэ уещэну,—жеIэ КъЧР-м и ЩIалэгъуалэ Адыгэ Хасэ зэщIэхъееныгъэм и пашэ Къантемыр Арсен.
